**И Н Ф О Р М А Ц И Ј А**

**о резултатима консултација које су се спровеле током израде документа јавне политике – ЛОКАЛНИ ЕКОЛОШКИ АКЦИОНИ ПЛАН ОПШТИНЕ МАЛО ЦРНИЋЕ (ЛЕАП) –**

Координационо тело за израду Локалног еколошког акционог плана општине Мало Црниће (ЛЕАП) спровело је консултације током израде наведеног документа јавне политике. Упућен је Позив свим заинтересованим странама да учествују у процесу консултације, сходно члану 34. Закона о планском систему Републике Србије (''Службени гласник РС'', број 30/2018) и члану 16. Одлуке о јавним расправама (''Службени гласник општине Мало Црниће'', број 5/2019).

Позив је објављен на интернет презентацији Општине Мало Црниће дана 22. маја 2019. године и био је отворен до 03. јуна 2019. године.

Консултације су се спроводиле на начин што су заинтересовани грађани, привредни субјекти, удружења грађана и друге организације цивилног друштва, представници државних органа, јавних предузећа и установа, могли достављати своје предлоге и писане коментаре и/или попуњену Анкету која је припремљена од стране Координационог тела и која је била саставни део Позива.

У временском периоду трајања консултација један грађанин је доставио своје коментаре, укупно 11 коментара и попуњену Анкету.

У процесу израде Локалног еколошког акционог плана општине Мало Црниће (ЛЕАП), коментари заинтересованог лица узети су у обзир, односно коментари који су везани за овај документ.

У даљем тексту дати су коментари заинтересованог грађанина и одговори Координационог тела:

1. Расправа: Јавна расправа је обавезујућа, као и организовање ''округлог стола'' или другог вида расправе у којој ће учествовати све заинтересоване стране. Општинско веће у наредном периоду објавиће Позив за јавну расправу и Програм јавне расправе. Саставни део Програма биће презентација Плана свим заинтересованим странама. Позив и Програм (у коме ће бити одређен датум и време организовања презентације) биће објављени на интернет страници Општине Мало Црниће.
2. Едукација грађана: Обрађено је у Акционом плану ЛЕАП-а под тачком 9. -Информисање, подизање јавне свести и учешће јавности у одлучивању.
3. Стратегија рециклирања изградњом постројења за рециклажу на локалном нивоу: Постројење за рециклажу није део плана из разлога што постоје други приоритети, а то су постављање контејнера за селективно сакупљања рециклабилног отпада, формирање рециклажних острва, санација и затварање постојећих сметлишта, потписивање споразума и започињање депоновања отпада на регионалној депоније у Лапову.
4. Донирање цегера: Сматрамо да није активност коју треба да садржи документ јавне политике. Може се планирати годишњим програмом коришћења средстава за заштиту животне средине.
5. Евидентирање природних извора воде: Обрађено је у Акционом плану ЛЕАП-а под тачком 1. Заштита и интегрално управљање водним ресурсима – подтачка 1.1.3. – Израда катастра водних појава и објеката на територији општине Мало Црниће (евидентирати све бунаре, изворе и др.)
6. Пројекат пошумљавања: Обрађено је у Акционом плану ЛЕАП-а под тачком 5. – Биодиверзит зштићена природна добра и зелене површине – подтачка 5.1.3. – Завршетак израде планова пошумљавања за површине дефинисане у плановима газдовања ШГ ''Северни Кучај'' Кучево, ШУ Пожаревац
7. Анкетирање грађана по питању квалитета услуга ЈКП ''Чистоћа-Мало Црниће'': Обавеза је дефинисана Законом о комуналним делатностима.
8. Рециклирање пластике и папира по школама: Обрађено је у Акционом плану ЛЕАП-а под тачком 4. – Отпад – подтачка 4.3.2. – Припрема плана територијалног проширења контејнера за сакупљање отпада у свим насељима;
9. Дефинисање мера које ће учинити да грађани учествују у планирању и прате трошење средстава по питању заштите животне средине: Обрађено је у Акционом плану ЛЕАП-а под тачком 9. -Информисање, подизање јавне свести и учешће јавности у одлучивању;
10. Једногодишње извештавање о реализацији ЛЕАП-а: Приликом усвајања документа Скупштина општине може обавезати орган надлежан за заштиту животне средине да годишње извештава Скупштину о реализацији Плана;
11. Дефинисање обавеза локалне самоуправе о коришћењу финансијских и других ресурса ради реализације пројеката: Сматрамо да није потребно дефинисање ове обавезе јер све активности и мере које се планирају документом финансирају се из средстава буџета али и из других извора финансирања, у складу са Законом о буџетском систему, Закону о заштити животне средине и другим посебним прописима.

Информацију, у складу са чланом 17. став 6. Одлуке о јавним расправама (''Службени гласник општине Мало Црниће'', број 5/2019), објавити на интернет презентацији Општине Мало Црниће.

Нацрт Локалног еколошког акционог плана општине Мало Црниће (ЛЕАП), након спроведених консултација, доставља се Општинској управи општине Мало Црниће-Одсеку за локални економски развој, локалну пореску администрацију и инспекцијске послове ради објављивања на интернет презентацији Општине Мало Црниће.

Број: 501-10/2019

У Малом Црнићу, 26. јуна 2019. године

**КООРДИНАЦИОНО ТЕЛО ЗА ИЗРАДУ ЛОКАЛНОГ ЕКОЛОШКОГ АКЦИОНОГ ПЛАНА**

**ОПШТИНЕ МАЛО ЦРНИЋЕ**

**КООРДИНАТОР: Борислав Филиповић**

**РУКОВОДИЛАЦ: Јелица Мрдак**

**Ненад Савић, члан Тима**

**Ненад Павловић, члан Тима**

**Мирослав Живојиновић, члан Тима**